CELEX: 32014R1201
Language: lt
Date: 2014-11-07 00:00:00
Title: 2014 m. lapkričio 7 d. Tarybos reglamentas (ES) Nr. 1201/2014, kuriuo nuo 2011 m. liepos 1 d. , 2012 m. liepos 1 d. ir 2013 m. liepos 1 d. patikslinamas Europos Sąjungos pareigūnų ir kitų tarnautojų įmokos į pensijų sistemą tarifas

8.11.2014   
            
            
               LT
            
            
               Europos Sąjungos oficialusis leidinys
            
            
               L 325/1
            
         TARYBOS REGLAMENTAS (ES) Nr. 1201/2014
   2014 m. lapkričio 7 d.
   kuriuo nuo 2011 m. liepos 1 d., 2012 m. liepos 1 d. ir 2013 m. liepos 1 d. patikslinamas Europos Sąjungos pareigūnų ir kitų tarnautojų įmokos į pensijų sistemą tarifas
   EUROPOS SĄJUNGOS TARYBA,
   atsižvelgdama į Sutartį dėl Europos Sąjungos veikimo,
   atsižvelgdama į Reglamente (EEB, Euratomas, EAPB) Nr. 259/68 (1) nustatytus Europos Sąjungos pareigūnų tarnybos nuostatus ir kitų Europos Sąjungos tarnautojų įdarbinimo sąlygas, ypač į šių nuostatų 83a straipsnį ir XII priedą,
   atsižvelgdama į Europos Komisijos pasiūlymą,
   kadangi:
   
               (1)
            
            
               Tarnybos nuostatų su paskutiniais pakeitimais, padarytais Europos Parlamento ir Tarybos reglamentu (ES, Euratomas) Nr. 1023/2013 (2), XIII priedo 19 straipsnio tikslas – sudaryti galimybę Sąjungos institucijoms imtis priemonių, būtinų jų ginčams dėl 2011 m. ir 2012 m. darbo užmokesčio ir pensijų patikslinimo ir 2011 m. įmokos į pensijų sistemą tarifo patikslinimo spręsti, siekiant laikytis Europos Sąjungos Teisingumo Teismo sprendimo; tinkamai atsižvelgdama į institucijų darbuotojų teisėtus lūkesčius Taryba turi kasmet priimti sprendimą dėl įmokos į pensijų sistemą tarifo patikslinimo;
            
         
               (2)
            
            
               laikydamiesi visuotinio požiūrio į ginčų sprendimą ir siekdami laikytis 2013 m. lapkričio 19 d. Teisingumo Teismo sprendimo Komisija prieš Tarybą, C – 63/12 (3), Europos Parlamentas ir Taryba priėmė reglamentus (ES) Nr. 422/2014 (4) ir (ES) Nr. 423/2014 (5), kuriais nuo 2011 m. liepos 1 d. ir nuo 2012 m. liepos 1 d. tikslinamas Europos Sąjungos pareigūnų ir kitų tarnautojų darbo užmokestis ir pensijos. Tie patikslinimai reikalauja atgaline data atitinkamai patikslinti 2011, 2012 ir 2013 m. taikomą įmokų į pensijų sistemą tarifą;
            
         
               (3)
            
            
               vadovaudamasis Tarnybos nuostatų XII priedo 13 straipsnio 3 dalimi, Eurostatas pateikė 2011, 2012 ir 2013 m. pensijų sistemos aktuarinių įvertinimų, kuriuose atnaujinama informacija apie parametrus, nurodytus tame priede, ataskaitas. Remiantis tais įvertinimais ir tinkamai atsižvelgiant į Tarnybos nuostatų XII priedo 4 straipsnio 6 dalį, pensijų sistemos aktuarinei pusiausvyrai palaikyti būtina nuo 2011 m. liepos 1 d. taikyti 11 % įmokos tarifą, nuo 2012 m. liepos 1 d. – 10 % ir nuo 2013 m. liepos 1 d. – 10,9 %;
            
         
               (4)
            
            
               todėl, siekiant palaikyti Europos Sąjungos pareigūnų ir kitų tarnautojų pensijų sistemos aktuarinę pusiausvyrą, įmokos tarifas turėtų būti patikslintas atgaline data taip: nuo 2011 m. liepos 1 d. – 11 % bazinio atlyginimo, nuo 2012 m. liepos 1 d. – 10 % bazinio atlyginimo ir nuo 2013 m. liepos 1 d. – 10,9 % bazinio atlyginimo,
            
         PRIĖMĖ ŠĮ REGLAMENTĄ:
   1 straipsnis
   Tarnybos nuostatų 83 straipsnio 2 dalyje nurodytas įmokos tarifas yra:
   
               —
            
            
               11 % nuo 2011 m. liepos 1 d.;
            
         
               —
            
            
               10 % nuo 2012 m. liepos 1 d.;
            
         
               —
            
            
               10,9 % nuo 2013 m. liepos 1 d.
            
         2 straipsnis
   Šis reglamentas įsigalioja kitą dieną po jo paskelbimo Europos Sąjungos oficialiajame leidinyje.
   
      Šis reglamentas privalomas visas ir tiesiogiai taikomas visose valstybėse narėse.
      Priimta Briuselyje 2014 m. lapkričio 7 d.
      
         
            Tarybos vardu
         
         
            Pirmininkas
         
         P. C. PADOAN
      
   
   
      (1)  OL L 56, 1968 3 4, p. 1.
   
      (2)  2013 m. spalio 22 d. Europos Parlamento ir Tarybos reglamentas (ES, Euratomas) Nr. 1023/2013, kuriuo iš dalies keičiami Europos Sąjungos pareigūnų tarnybos nuostatai ir kitų Europos Sąjungos tarnautojų įdarbinimo sąlygos (OL L 287, 2013 10 29, p. 15).
   
      (3)  Dar nepaskelbtas Rinkinyje.
   
      (4)  2014 m. balandžio 16 d. Europos Parlamento ir Tarybos reglamentas (ES) Nr. 422/2014, kuriuo nuo 2011 m. liepos 1 d. tikslinamas Europos Sąjungos pareigūnų ir kitų tarnautojų darbo užmokestis ir pensijos bei jiems taikytini korekciniai koeficientai (OL L 129, 2014 4 30, p. 5).
   
      (5)  2014 m. balandžio 16 d. Europos Parlamento ir Tarybos reglamentas (ES) Nr. 423/2014, kuriuo nuo 2012 m. liepos 1 d. tikslinamas Europos Sąjungos pareigūnų ir kitų tarnautojų darbo užmokestis ir pensijos bei jiems taikytini korekciniai koeficientai (OL L 129, 2014 4 30, p. 12).